ΑΠΟΦΑΣΗ ΤΗΣ ΕΠΙΤΡΟΠΗΣ της 13ης Ιουνίου 1992 για την αποδοχή της ανάληψης υποχρεώσεων που προτάθηκε όσον αφορά τη διαδικασία επανεξέτασης του μέτρου αντιντάμπινγκ σχετικά με τις εισαγωγές γωνιακών εξαρτημάτων εμπορευματοκιβωτίων από κατεργασμένο ατσάλι καταγωγής Αυστρίας και την περάτωση της έρευνας (92/313/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων, εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως τα άρθρα 10, 14 και 15,

Μετά από διαβούλευση στο πλαίσιο της συμβουλευτικής επιτροπής, όπως προβλέπεται από τον εν λόγω κανονισμό,

Εκτιμώντας ότι:

Α ΔΙΑΔΙΚΑΣΙΑ

(1) Το Σεπτέμβριο 1985 η Επιτροπή, με την απόφαση 85/443/ΕΟΚ (2), αποδέχτηκε την ανάληψη υποχρέωσης που προτάθηκε όσον αφορά την έρευνα αντιντάμπινγκ σχετικά με τις εισαγωγές γωνιακών εξαρτημάτων εμπορευματοκιβωτίων από ακατέργαστο ατσάλι καταγωγής Αυστρίας και την περάτωση της έρευνας.

(2) Μετά τη δημοσίευση, το Μάρτιο 1990 (3), ανακοίνωσης για την επικείμενη λήξη του ισχύοντος μέτρου, η Επιτροπή έλαβε αίτηση για επανεξέταση που υπεβλήθη από την εταιρεία George Blair Ltd of Newcastle, (HB), που αντιπροσωπεύει ένα σημαντικό τμήμα της κοινοτικής παραγωγής του υπό εξέταση προϊόντος. Η καταγγελία περιείχε στοιχεία που αποδείκνυαν ότι η λήξη ισχύος του μέτρου θα οδηγούσε και πάλι σε ζημία ή κίνδυνο προκλήσεως ζημίας, τα οποία στοιχεία θεωρήθηκαν επαρκή για να δικαιολογήσουν την έναρξη έρευνας.

Σε ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (4), η Επιτροπή γνωστοποίησε, συνεπώς, την πρόθεσή της για τη διεξαγωγή επανεξέτασης του ισχύοντος μέτρου αντιντάμπινγκ.

Στη συνέχεια, σε ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (5), η Επιτροπή γνωστοποίησε την επανεξέταση του ισχύοντος μέτρου αντιντάμπινγκ.

(3) Η Επιτροπή ενημέρωσε επίσημα τον αυστριακό παραγωγό, τους εισαγωγείς που είναι γνωστό ότι ενδιαφέρονται, τους εκπροσώπους της χώρας εξαγωγής και τους καταγγέλλοντες.

Κάλεσε τα ενδιαφερόμενα μέρη να απαντήσουν στα ερωτηματολόγια που τους εστάλησαν, και τους έδωσε την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση.

(4) Όλοι οι κοινοτικοί παραγωγοί απάντησαν στα ερωτηματολόγια και γνωστοποίησαν γραπτώς τις απόψεις τους. Οι εκπρόσωποι του καταγγέλλοντος ζήτησαν και έγιναν δεκτοί σε ακρόαση από την Επιτροπή.

(5) Ο αυστριακός παραγωγός απάντησε στο ερωτηματολόγιο και γνωστοποίησε γραπτώς τις απόψεις του.

(6) Καμία από τις ένδεκα εταιρείες που είναι γνωστό ότι είναι εισαγωγείς γωνιακών εξαρτημάτων εμπορευματοκιβωτίων δεν απάντησε πλήρως στα ερωτηματολόγια που εστάλησαν από την Επιτροπή.

Ωστόσο, η εταιρεία Maersk Container Industri AS, Tinglev, Δανία, η οποία δεν ήταν γνωστή κατά την έναρξη της έρευνας και η οποία είχε συσταθεί προφανώς με στόχο την παραγωγή και πώληση ατσάλινων εμπορευματοκιβωτίων για τη θαλάσσια μεταφορά εμπορευμάτων, υπέβαλε υπόμνημα. Τα επιχειρήματα που υπέβαλε αυτή η εταιρεία ελήφθησαν υπόψη κατά τη διεξαγωγή της έρευνας.

(7) Χρησιμοποιώντας, ως πηγή πληροφοριών, τα μέρη τα οποία συμφώνησαν να συνεργασθούν μαζί της, η Επιτροπή αναζήτησε και επαλήθευσε όλες τις πληροφορίες που θεώρησε αναγκαίες με σκοπό τη διαπίστωση ντάμπινγκ, ζημίας ή κινδύνου προκλήσεως ζημίας και διεξήγαγε έρευνες στις εγκαταστάσεις των:

- Κοινοτικών παραγωγών:

- George Blair Ltd, Newcastle, Ηνωμένο Βασίλειο,

- Fundiciones Especiales Zaragoza SA, Zaragoza, Ισπανία,

- Thome Cromback, Nouzonville, Γαλλία,

- Παραγωγού στην Αυστρία:

Maschinenfabrik Liezen GmbH, Liezen, Αυστρία (προηγουμένως γνωστή ως Voest Alpine AG, Liezen).

(8) Ο αυστριακός παραγωγός ενημερώθηκε σχετικά με τα κύρια γεγονότα και εκτιμήσεις που θα αποτελούσαν βάση για τη σύσταση επιβολής οριακών μέτρων. Τους εδόθη, επίσης, χρόνος να υποβάλουν τις παρατηρήσεις τους μετά την ανακοίνωση αυτών των πληροφοριών. Οι παρατηρήσεις τους εξετάσθηκαν και, κατά περίπτωση, ελήφθησαν υπόψη στα συμπεράσματα της Επιτροπής.

(9) Η έρευνα, ως προς την ύπαρξη ντάμπινγκ, κάλυψε την περίοδο από την 1η Ιανουαρίου έως τις 30 Σεπτεμβρίου 1990.

Η διαδικασία αυτή υπερέβη την περίοδο του ενός έτους που καθορίζεται στο άρθρο 7 παράγραφος 9 στοιχείο α) του κανονισμού (ΕΟΚ) αριθ. 2423/88 εξαιτίας της διάρκειας ανταλλαγής πληροφοριών με τον αυστριακό παραγωγό ύστερα από τη γνωστοποίηση των πληροφοριών που αναφέρεται στην αιτιολογική σκέψη 8.

Β. ΥΠΟ ΕΞΕΤΑΣΗ ΠΡΟΪΟΝ, ΟΜΟΕΙΔΕΣ ΠΡΟΪΟΝ ΚΛΑΔΟΣ ΤΗΣ ΚΟΙΝΟΤΙΚΗΣ ΒΙΟΜΗΧΑΝΙΑΣ

(10) Το προϊόν για το οποίο γίνεται λόγος τοποθετείται σε εμπορευματοκιβώτια που χρησιμοποιούνται για τη θαλάσσια μεταφορά αγαθών στον τελικό τόπο προορισμού. Τα εξαρτήματα χρησιμεύουν ως σημεία ασφάλισης και ανύψωσης και υπάρχουν οκτώ τέτοια εξαρτήματα, που αποτελούν μια σειρά σε κάθε εμπορευματοκιβώτιο. Υπάγονται στον κωδικό ΣΟ ex 7325 99 90.

(11) Τα γωνιακά εξαρτήματα εμπορευματοκιβωτίων πρέπει να πληρούν τις προδιαγραφές που καθορίζονται κυρίως από το διεθνή οργανισμό προτύπων (ISO) αλλά και μερικές φορές όσον αφορά τις σιδηροδρομικές μεταφορές από τη "Διεθνή Ένωση Σιδηροδρόμων" και είναι γνωστές ως προδιαγραφές "UIC".

Κατά τη διάρκεια της περιόδου αναφοράς, οι τύποι UIC αντιπροσωπεύουν μόνο περίπου 1 % των παραδόσεων του αυστριακού παραγωγού στην κοινοτική αγορά. Οι εξαγωγές γωνιακών εξαρτημάτων εμπορευματοκιβωτίων τύπου UIC δεν ελήφθησαν, συνεπώς, υπόψη και η έρευνα επικεντρώθηκε στους τύπους ISO.

(12) Ο κλάδος της κοινοτικής βιομηχανίας κατασκευάζει γωνιακά εξαρτήματα εμπορευματοκιβωτίων των ιδίων προδιαγραφών ISO και τα οποία έχουν τα ίδια φυσικά χαρακτηριστικά και χρήσεις με αυτά που εισήγαγε η Κοινότητα από την Αυστρία.

(13) Κατά συνέπεια, η Επιτροπή εκτίμησε ότι τα προϊόντα τα οποία κατασκευάζονται από κοινοτικούς παραγωγούς πρέπει να θεωρούνται ως ομοειδή προϊόντα με την έννοια του άρθρου 2 παράγραφος 12 του κανονισμού (ΕΟΚ) αριθ. 2423/88 με αυτά που εξάγονται από την Αυστρία.

(14) Η εταιρεία η οποία ζήτησε την επανεξέταση, μαζί με τους άλλους δύο κοινοτικούς παραγωγούς οι οποίοι συνεργάσθηκαν, επίσης, στην έρευνα της Επιτροπής, αντιπροσωπεύουν το 100 % της συνολικής κοινοτικής παραγωγής γωνιακών εξαρτημάτων εμπορευματοκιβωτίων. Συνεπώς, η Επιτροπή θεώρησε ότι οι τρεις αυτοί κοινοτικοί παραγωγοί αποτελούσαν τον κλάδο της κοινοτικής βιομηχανίας με την έννοια του άρθρου 4 παράγραφος 5 του κανονισμού (ΕΟΚ) αριθ. 2423/88.

Γ. ΝΤΑΜΠΙΝΓΚ

1. Μεθοδολογία της έρευνας

(15) Όπως αναφέρθηκε στην αιτιολογική σκέψη 11, τα γωνιακά εξαρτήματα εμπορευματοκιβωτίων, που αποτελούν αντικείμενο της έρευνας πληρούν τις προδιαγραφές ISO, που προσδιορίζουν τα χαρακτηριστικά για αρκετά μοντέλα, με μικρές διαφορές που να έχουν επίπτωση στο βάρος κάθε γωνίας.

Συνεπώς, προκειμένου να αποφευχθούν οι δυσκολίες που προκλήθηκαν από διαφορές βάρους μεταξύ των μοντέλων ISO (κυρίως μεταξύ του "υποδείγματος" 10 έως 11 χιλιόγραμμα ανά τεμάχιο και του "ιταλικού μοντέλου" 11 έως 12,30 χιλιόγραμμα ανά τεμάχιο), όλοι οι υπολογισμοί ντάμπινγκ βασίσθηκαν σε τιμές ή κόστος ανά χιλιόγραμμο, δεδομένου ότι η μέθοδος αυτή φάνηκε να είναι περισσότερο συναφής στην περίπτωση προϊόντων που κατασκευάζονται σε χυτήριο.

2. Κανονική αξία

(16) Σε καμία περίπτωση ο όγκος των πωλήσεων του ομοειδούς προϊόντος στην εσωτερική αγορά του εξαγωγέα δεν υπερέβη το κατώτατο όριο 5 % του όγκου των εξαγωγών στην Κοινότητα, που καθορίσθηκε από την Επιτροπή σε προηγούμενες υποθέσεις. Ως εκ τούτου, οι πωλήσεις στην εσωτερική αγορά δεν θεωρήθηκαν αντιπροσωπευτικές και η κανονική αξία βασίσθηκε στην κατασκευασμένη αξία που καθορίζεται με βάση το κόστος παραγωγής στο οποίο προστίθεται ένα εύλογο περιθώριο κέρδους, σύμφωνα με το άρθρο 2 παράγραφος 3 στοιχείο β) σημείο ii) του κανονισμού (ΕΟΚ) αριθ. 2423/88.

(17) Το κόστος παραγωγής υπολογίσθηκε βάσει του συνολικού κόστους, τόσο του σταθερού όσο και του μεταβλητού, που προέκυψε από τα υλικά και την κατασκευή, κατά τις συνηθισμένες εμπορικές πράξεις στη χώρα καταγωγής, στο οποίο προστίθεται ένα εύλογο ποσό για τα έξοδα πώλησης, καθώς και για διοικητικές και άλλες γενικές δαπάνες.

(18) Για τον υπολογισμό του ποσού των εξόδων πώλησης, καθώς και των διοικητικών και άλλων γενικών δαπανών, σύμφωνα με τις διατάξεις του άρθρου 2 παράγραφος 3 στοιχείο β) σημείο ii) του κανονισμού (ΕΟΚ) αριθ. 2423/88 κρίθηκε ότι το ύψος των δαπανών που πραγματοποιήθηκαν από τον αυστριακό παραγωγό για τις πωλήσεις του ομοειδούς προϊόντος στην εσωτερική αγορά του δεν ήταν δυνατόν να ληφθούν υπόψη επειδή οι πωλήσεις αυτές δεν έφθασαν το 5 % των πωλήσεων προς εξαγωγή στην Κοινότητα και ως εκ τούτου δεν ήταν αντιπροσωπευτικές.

Δεδομένου ότι τα στοιχεία σχετικά με τις δαπάνες που πραγματοποίησαν άλλοι παραγωγοί στη χώρα καταγωγής δεν ήταν διαθέσιμα, η Επιτροπή έκρινε σκόπιμο να αναφερθεί στις πωλήσεις που πραγματοποίησε ο αυστριακός παραγωγός στον ίδιο επιχειρηματικό κλάδο π.χ. τον κλάδο μεταλλοχοΐας.

Εντούτοις, ο αυστριακός παραγωγός ισχυρίσθηκε ότι οι δαπάνες αυτές έπρεπε να κατανεμηθούν κατά ένα συγκρεκριμένο τρόπο μεταξύ των διαφόρων τμημάτων της εταιρείας. Εξαιτίας της έλλειψης επαρκών στοιχείων που να δικαιολογούν αυτήν την κατανομή, η Επιτροπή θεώρησε ότι η περισσότερο εύλογη βάση, με την έννοια του άρθρου 2 παράγραφος 3 στοιχείο β) σημείο ii) στο τέλος του κανονισμού (ΕΟΚ) αριθ. 2423/88, για τον υπολογισμό των εξόδων πώλησης και των διοικητικών και άλλων γενικών δαπανών, ήταν η αναφορά στο συνολικό ποσό αυτών των εξόδων που πραγματοποίησε ο αυστριακός παραγωγός και η κατανομή αυτού του ποσού ανάλογα με τον κύκλο εργασιών, όπως προβλέπεται στο άρθρο 2 παράγραφος 11 του κανονισμού (ΕΟΚ) αριθ. 2423/88.

Σε αυτές τις δαπάνες προστέθηκε ένα περιθώριο κέρδους 6 % που υπολογίσθηκε επί του κύκλου εργασιών. Το περιθώριο αυτό, που αντιστοιχεί σε μια μικρή αύξηση σε σχέση με το 5 % που χρησιμοποιήθηκε στην προηγούμενη έρευνα, θεωρήθηκε εύλογο, δεδομένων των ιδιαιτεροτήτων και επενδυτικών αναγκών του συγκεκριμένου τομέα, υπό το φως της υπάρχουσας κατάστασής του.

3. Τιμές εξαγωγής

(19) Όλες οι πράξεις εξαγωγής προς την Κοινότητα πραγματοποιήθηκαν σε ανεξάρτητους αγοραστές. Συνεπώς, οι τιμές εξαγωγής καθορίσθηκαν με βάση τις τιμές που έχουν, πράγματι, πληρωθεί ή πρέπει να πληρωθούν για τα προϊόντα που εξάγονται στην Κοινότητα. Για το σκοπό αυτό, ελήφθησαν υπόψη περίπου 98 % όλων των πράξεων.

4. Σύγκριση

(20) Η σύγκριση μεταξύ κανονικής τιμής και τιμών εξαγωγής έγινε σε τιμές "εκ του εργοστασίου" για καθεμία συναλλαγή χωριστά. Προκειμένου να εξασφαλισθεί η πραγματοποίηση δίκαιης σύγκρισης, όπως προβλέπεται στο άρθρο 2 παράγραφοι 9 και 10 του κανονισμού (ΕΟΚ) αριθ. 2423/88, έγιναν οι κατάλληλες προσαρμογές ώστε να λαμβάνονται δεόντως υπόψη οι διαφορές που επιδρούν στη δυνατότητα σύγκρισης των τιμών.

Τέτοιου είδους προσαρμογές έγιναν, κατά περίπτωση, είτε στην κανονική αξία ή στην τιμή εξαγωγής για έξοδα πίστωσης, προμήθειας, μεταφοράς και άλλα παρεπόμενα έξοδα με βάση τα στοιχεία που επαληθεύονται στις εγκαταστάσεις του αυστριακού παραγωγού.

5. Περιθώριο ντάμπινγκ

(21) Η ανωτέρω εξέταση των πραγματικών περιστατικών αποδεικνύει τη συνέχιση της ύπαρξης ντάμπινγκ όσον αφορά τις εξαγωγές της Maschinenfabrik Leizen. Το περιθώριο ντάμπινγκ είναι ίσο προς το ποσό κατά το οποίο η κανονική αξία, όπως έχει καθορισθεί, υπερβαίνει την τιμή εξαγωγής στην Κοινότητα.

Τα περιθώρια που διαπιστώθηκαν ποικίλλουν ανάλογα με το κράτος μέλος εισαγωγής. Το μέσο σταθμισμένο περιθώριο ντάμπινγκ είναι πάνω από 20 % της αξίας "ελεύθερου" στα κοινοτικά σύνορα, πριν από τον εκτελωνισμό.

Δ. ΖΗΜΙΑ

(22) Στην υπό εξέταση υπόθεση, το έργο της Επιτροπής ήταν να καθορίσει εάν η λήξη ισχύος των μέτρων θα οδηγήσει και πάλι σε ζημία ή κίνδυνο προκλήσεως ζημίας.

Ι. Υφιστάμενη κατάσταση

1. Κατανάλωση στην αγορά της Κοινότητας

(23) Μεταξύ του 1987 και της περιόδου έρευνας, η συνολική εκτιμώμενη κατανάλωση στην Κοινότητα του υπό έρευνα προϊόντος αυξήθηκε κατά 164 %.

2. Όγκος και τιμή των εισαγωγών - Μερίδιο της αγοράς των εισαγωγών που αποτελούν αντικείμενο ντάμπινγκ

(24) Μεταξύ του 1987 και του τέλους του 1990, το συνολικό βάρος των εισαγωγών από την Αυστρία, που για λόγους εμπιστευτικής μεταχείρισης βασίζεται σε στοιχεία της Eurostat, αυξήθηκε από 986 τόνους σε 3615 τόνους, δηλαδή κατά 266 %. Κατά την ίδια περίοδο, οι δηλωθείσες αξίες των εισαγωγών αυξήθηκαν μόνο κατά 248 %, το οποίο σημαίνει μείωση στις τιμές μονάδος που εκτιμήθηκε σε 4,8 %. Τα εμπιστευτικά στοιχεία που διέθεσε ο αυστριακός παραγωγός ο οποίος συνεργάσθηκε στην έρευνα επιβεβαίωσαν αυτές τις τάσεις.

(25) Ο αυστριακός παραγωγός του οποίου το μερίδιο αγοράς ήταν, ήδη, σημαντικό το 1987 το διπλασίασε στο τέλος της περιόδου αναφοράς.

3. Κατάσταση του κλάδου της κοινοτικής βιομηχανίας

α) Κοινοτική παραγωγή και χρησιμοποίηση του παραγωγικού δυναμικού

(26) Μεταξύ του 1987 και της περιόδου αναφοράς, η παραγωγή του κλάδου της κοινοτικής βιομηχανίας αυξήθηκε κατά 62 %. Εντούτοις, η αύξηση αυτή πρέπει να εκτιμηθεί υπό το φως του επιπέδου ζήτησης που αυξήθηκε κατά 164 % κατά τη διάρκεια της εν λόγω περιόδου. Όσον αφορά τη χρησιμοποίηση του παραγωγικού δυναμικού σημειώθηκε μικρή βελτίωση.

β) Μερίδιο αγοράς

(27) Αν και οι πωλήσεις του κλάδου της κοινοτικής βιομηχανίας αυξήθηκαν κατά 90,5 % μεταξύ του 1987 και της περιόδου αναφοράς η αύξηση της κατανάλωσης είχε την έννοια ότι ο κλάδος της κοινοτικής βιομηχανίας έχασε το 28 % της κοινοτικής αγοράς κατά τη διάρκεια αυτής της περιόδου.

γ) Τιμές

(28) Προκειμένου να υπολογισθεί εάν πραγματοποιήθηκαν πωλήσεις σε τιμές χαμηλότερες από τις κοινοτικές, οι τιμές των αυστριακών πωλήσεων των γωνιακών εξαρτημάτων εμπορευματοκιβωτίων τύπου ISO συγκρίθηκαν με τις τιμές πωλήσεων των ομοειδών προϊόντων του κλάδου της κοινοτικής βιομηχανίας στις αγορές της Γερμανίας, της Ιταλίας και του Ηνωμένου Βασιλείου (οι αγορές αυτές αντιπροσωπεύουν το 95 % του συνολικού όγκου πωλήσεων της αυστριακής εταιρείας στην Κοινότητα). Σε όλες τις περιπτώσεις τηρήθηκε το ίδιο επίπεδο εμπορικών συναλλαγών. Η σύγκριση έγινε στο στάδιο παράδοσης και εκτελωνισμού για τις αυστριακές πωλήσεις και στο στάδιο παράδοσης για τα προϊόντα που πωλήθηκαν από τον κλάδο της κοινοτικής βιομηχανίας.

Το επίπεδο σταθμισμένου μέσου όρου της περικοπής των τιμών υπολογίσθηκε σε 6,3 %. Εντούτοις, δεν παραβιάσθηκε η ισχύουσα ανάληψη υποχρέωσης.

δ) Κέρδη

(29) Μετά την επιβολή του μέτρου, η αποδοτικότητα στο σύνολο του κλάδου της κοινοτικής βιομηχανίας σημείωση μικρή βελτίωση κατά την περίοδο 1987-1989. Όμως, δεδομένου ότι το σημείο εκκίνησης ήταν πολύ χαμηλό στον τομέα των γωνιακών εξαρτημάτων εμπορευματοκιβωτίων και λόγω της χειροτέρευσης που σημειώθηκε από το 1990, όλοι οι κοινοτικοί κατασκευαστές πώλησαν με απώλεια κατά την περίοδο αναφοράς.

4. Συμπέρασμα

(30) Με βάση τα ανωτέρω, η Επιτροπή συνεπώς συμπέρανε ότι η κατάσταση του κλάδου της κοινοτικής βιομηχανίας είναι σχετικά αδύνατη. Ειδικότερα, το μερίδιό του στην αγορά μειώθηκε ταχέως και η δραστηριότητα του στον τομέα των γωνιακών εξαρτημάτων εμπορευματοκιβωτίων παρέμεινε μη επικερδής. Ενώ το ισχύον μέτρο είχε κάποια ευεργετική επίδραση στον κλάδο της κοινοτικής βιομηχανίας, φαίνεται ότι μόνο περιόρισε τις επιπτώσεις του ντάμπινγκ και ότι η ζημία που υπέστη από τις επιπτώσεις του ντάμπινγκ θα ήταν ακόμη σοβαρότερη εάν δεν εφαρμόζετο.

ΙΙ. Πιθανή επανάληψη ζημίας

(31) Υπό αυτές τις συνθήκες, για να προβλεφθεί η επίπτωση από τη λήξη της ισχύος του μέτρου αντιντάμπινγκ, η Επιτροπή έλαβε υπόψη τα ακόλουθα σημεία.

Παρά την ύπαρξη του ισχύοντος μέτρου, η κατάσταση του κλάδου της κοινοτικής βιομηχανίας παρέμεινε ευάλωτη. Με αυτά τα δεδομένα, θα πρέπει να αναμένεται ότι η λήξη ισχύος του μέτρου θα χειροτερεύσει ακόμη περισσότερο την κατάσταση. Πράγματι, μπορεί να προβλεφθεί ότι χωρίς την επιβολή του μέτρου ο εξαγωγέας θα μείωνε ακόμη περαιτέρω τις τιμές του προκειμένου να αυξήσει το μερίδιό του στην Κοινότητα σε βάρος του κλάδου της κοινοτικής βιομηχανίας. Μια τέτοια μείωση του όγκου των πωλήσεων θα αύξανε ακόμη περισσότερο το κόστος του κλάδου της κοινοτικής βιομηχανίας και κατά συνέπεια τις απώλειές του.

(32) Υπό αυτές τις συνθήκες, η Επιτροπή θεώρησε ότι εάν έληγε η ισχύς του μέτρου, θα προκαλείτο περαιτέρω σημαντική ζημία για τον του κλάδο της κοινοτικής βιομηχανίας.

Ε. ΤΟ ΣΥΜΦΕΡΟΝ ΤΗΣ ΚΟΙΝΟΤΗΤΑΣ

(33) Κατά την εκτίμηση του κοινοτικού συμφέροντος, η Επιτροπή έλαβε υπόψη το συμφέρον της κοινοτικής βιομηχανίας γωνιακών εξαρτημάτων εμπορευματοκιβωτίων, των χρηστών και των τελικών καταναλωτών του τελικού προϊόντος.

Χωρίς την επιβολή μέτρων, η συνέχιση της παρατηρηθείσας τάσης θα οδηγούσε στις πλέον αρνητικές συνέπειες για τον εν λόγω του κλάδο της κοινοτικής βιομηχανίας και θα έθετε σε κίνδυνο τη βραχυπρόθεσμη βιωσιμότητά του. Οι απώλειες του συγκεκριμένου κλάδου της κοινοτικής βιομηχανίας θα είχαν σοβαρές συνέπειες από την άποψη της απασχόλησης και των επενδυτικών δαπανών. Είναι προς το συμφέρον της Επιτροπής να μην προκαλούνται τέτοιου είδους συνέπειες και να εξασφαλίζεται ποικιλία προσφοράς εντός της Κοινότητας.

(34) Όσον αφορά τους αγοραστές των γωνιακών εξαρτημάτων εμπορευματοκιβωτίων και τους τελικούς καταναλωτές εμπορευματοκιβωτίων, μπορεί να υποστηριχθεί ότι θα έχουν κάποιο όφελος από την αγορά γωνιακών εξαρτημάτων εμπορευματοκιβωτίων σε χαμηλή τιμή. Εντούτοις ένα τέτοιου είδους όφελος θα ήταν ελάχιστο για τους τελικούς χρήστες, δεδομένου ότι το εν λόγω προϊόν αντιπροσωπεύει μόνο ένα μικρό μέρος της τελικής τιμής των προϊόντων των οποίων αποτελεί μέρος.

(35) Έχοντας σταθμίσει τα παραπάνω επιχειρήματα, η Επιτροπή συμπέρανε ότι το συμφέρον της Κοινότητας βρίσκεται στη διατήρηση αμυντικών μέτρων κατά των εισαγωγών γωνιακών εξαρτημάτων εμπορευματοκιβωτίων τύπου ISO που αποτελούν αντικείμενο ντάμπινγκ.

ΣΤ. ΑΝΑΛΗΨΗ ΥΠΟΧΡΕΩΣΗΣ

(36) Μετά την κοινοποίηση των συμπερασμάτων από την Επιτροπή, ο αυστριακός παραγωγός πρότεινε ανάληψη υποχρέωσης για τις τιμές, όσον αφορά τις εξαγωγές του στην Κοινότητα γωνιακών εξαρτημάτων εμπορευματοκιβωτίων από κατεργασμένο ατσάλι τύπου ISO.

Αυτή η ανάληψη υποχρέωσης θα είχε ως αποτέλεσμα την αύξηση των τιμών εξαγωγής προς την Κοινότητα, στο επίπεδο που η Επιτροπή έκρινε αναγκαίο για να εξαλειφθεί η ζημία, επιτρέποντας στους κοινοτικούς παραγωγούς να εφαρμόζουν τιμές πώλησης που εξαλείφουν τις ζημίες και τους αποφέρουν ένα εύλογο κέρδος. Η επακόλουθη και αναγκαία αύξηση των τιμών του αυστριακού παραγωγού σε καμία περίπτωση δεν υπερβαίνει το περιθώριο ντάμπινγκ που προέκυψε από την έρευνα.

Υπό αυτές τις συνθήκες, η προτεινόμενη ανάληψη υποχρέωσης γίνεται δεκτή και, συνεπώς, η διαδικασία έρευνας μπορεί να περατωθεί χωρίς την επιβολή δασμών αντιντάμπινγκ.

(37) Εάν ο ενδιαφερόμενος εξαγωγέας δεν συμφωνεί με τη συγκεκριμένη ανάληψη υποχρέωσης ή την ανακαλέσει, η Επιτροπή μπορεί, σύμφωνα με το άρθρο 10 παράγραφος 6 του κανονισμού (ΕΟΚ) αριθ. 2423/88, να επιβάλει, άμεσα, προσωρινό δασμό με βάση τα αποτελέσματα και συμπεράσματα της έρευνας που αναφέρθηκε στις αιτιολογικές σκέψεις 10 έως 35.

(38) Η συμβουλευτική επιτροπή δεν προέβαλε επ' αυτού αντιρρήσεις,

ΑΠΟΦΑΣΙΖΕΙ:

Άρθρο 1

Η ανάληψη υποχρέωσης που προτείνει η Maschinenfabrik Liezen GmbH, Liezen, Αυστρία, όσον αφορά τη διαδικασία επανεξέτασης του μέτρου αντιντάμπινγκ σχετικά με τις εισαγωγές γωνιακών εξαρτημάτων εμπορευματοκιβωτίων από κατεργασμένο ατσάλι που υπάγονται στον κωδικό ΣΟ ex 7325 99 90, καταγωγής Αυστρίας, γίνεται αποδεκτή.

Άρθρο 2

Περατώνεται η έρευνα αντιντάμπινγκ όσον αφορά τη διαδικασία επανεξέτασης όπως ορίζεται στο άρθρο 1. Βρυξέλλες, 13 Ιουνίου 1992. Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 209 της 2. 8. 1988, σ. 1. (2) ΕΕ αριθ. L 256 της 27. 9. 1985, σ. 44. (3) ΕΕ αριθ. C 82 της 31. 3. 1990, σ. 11. (4) ΕΕ αριθ. C 205 της 17. 8. 1990, σ. 20. (5) ΕΕ αριθ. C 310 της 11. 12. 1990, σ. 7.